Németh Lajos elnök ünnepi beszéde a VTSZ 70 éves jubileumi ünnepi gyűlésén.

Az időben minden megmarad, de olyan színtelen lesz, mint azok a régi fényképek, amelyeket még fémlemezre rögzítettek.

A fény, az idő lemossa a lemezről a vonások éles, jellegzetes árnyalatait.

Forgatni kell a képet, s a világítás bizonyos fénytörése szükséges ahhoz, hogy a vak fémlemezen megismerjük, akinek arcvonásait egyszer magába szívta a tükörlap.

Így halványodik el az időben minden emberi emlék. De egy napon fény hull valahonnan, és akkor megint látjuk az arcot. Ezt tesszük mi is a mai napon. 70 éves a Vas megyei Tekézők Szövetsége!

Fényt hullatunk rá, egy pillanatra megállunk, - legalább az évfordulókon – láthatóvá válnak a 70 év történései, és azok a személyek is, akik már az örök vadászmezőkre távoztak közülünk. Közülük sokan vannak, akik ténykedésükkel sokat tettek Vas Megye tekesportjáért, és nélkülük valószínű most nem lennénk itt.

70 év, micsoda hosszú idő. Benne sok fajsúlyos emberrel, akik közül legtöbben már nincsenek közöttünk.

Elgondolkodtam, micsoda felelősség róluk beszélni, és mi lesz, ha valakit kihagyok.

Rájöttem, hogy nem lehet a teljesség igényét megkövetelni, mert az lehetetlenség. A legfontosabb, ők a szívünkben vannak és élnek emlékezetünkben. Őket is, mint minket is a maiakat, egy dolog tartotta össze. A teke szeretete.

Szerencsés vagyok, mert legtöbbjüket ismertem. Gyerekként, később játékosként. Voltam velük egy szakosztályban, vagy játszottam velük egy csapatban, előfordult, hogy ellenük, vagy éppen csak láttam őket játszani.

Ahányan voltak, mind más és más egyéniség. Rengeteg sztorit tudnák elmondani róluk.

Sokat gondolkodtam, hogy néhányukról bővebben is megemlékezzek, vagy csak elégedjek meg nevük felsorolásával. Az előbbi mellett döntöttem.

Hogy kikre emlékezzünk? Talán először Nagy Istvánra, szövetségünk örökös főtitkárára, a népszerű „kokasra”, nem tudom miért lett ez a beceneve, sosem kérdeztem meg tőle. Szerintem ő volt az az ember, aki a legtöbbet dolgozott a Vas Megyei Tekesportért. 1949-ben az első nagygolyós elnökségben alapító tag volt. 1955-től 2002-ig főtitkára volt szövetségünknek. 1959 – 1996 között tagja volt a MATESZ elnökségének. 37 évig folyamatosan, ez elképesztő! Közben játékos, edző, és mindenes is volt egyben. A Tervező Irodai munkahelyén egyedül csinálta minden héten a tekehíradót, akkor még stencil papírra gépelve. Szenvedélyesen dolgozott a tekéért, és csak a súlyos szívműtétje kényszerítette pihenésre. De azért még a 60. jubileumi gyűlésen halk szóval, betegen, még ő mondta el ebben a teremben a megemlékező beszédet.

Aztán emlékezhetünk Boros Ferencre, aki elnökhelyettese volt az első elnökségnek. A BÜSE játékosa már a 40-es években. Első országos bajnokunk lett 1953-ban. Ott voltam, mint 10 éves gyerek, 1955 április 1-én édesapámmal a Cipőgyár pályán azon az edzésen, ahonnét este hazament, és házuk küszöbén 43 évesen holtan esett össze. A szíve végzett vele is. Emlékeztek? A tiszteletére minden évben, 40 éven át megrendeztük a Boros Ferenc emlékversenyt, amelyen kizárólag csak Vas megyei tekézők vehettek részt.

Beszélnünk kell id. Keresztes Lajosról, aki szintén alapító tagja volt az első elnökségnek. Kiváló játékosként játszott a Szombathelyi Bőrgyár, a Haladás, az SZSE csapatában is. Kiváló edző is volt, ő volt az első a megyében, aki már szakmai és tudományos alapokon tanította a tekét. Nagy tekintélye volt, de mégis közvetlen ember maradt. Anekdotáira, a különböző kocsmai pályákon történt díjversenyeken elkövetett csalafintaságait – a szipkájában a füstölgő cigarettával - nagy élvezettel mesélte, és azokra máig emlékszem.

Itt van aztán Domby Pista bácsi, aki első főtitkára, majd később elnöke is volt szövetségünknek. Még 76 évesen is versenyzett. Színfoltja volt a szombathelyi tekesportnak. Humoros golyókigurítása, stílusa máig előttem van.

Vagy Poór István, aki nekem Édesapám mellett az első edzőm volt. Nagy türelemmel sok versenyzővel szeretette meg a tekét. Edzősödött a Cipőgyár és az SZSE csapatánál, közben az elnökség játékvezető küldő bizottságát is hosszú évekig vezette. Alacsony ember volt, egy nagy lámpájú régi kerékpárral közlekedett, hosszú nadrágja bokánál mindig eltűzve. ¾ 6-tól – ¾ 2-ig dolgozott a Cipőgyárban utána edzést vezetett, sokszor este 8 órakor is még ott volt a pályán. Többször előfordult, hogy a fáradtságtól elaludt edzés alatt a bírói székben. Egyszer is ez történt, amikor éppen Keresztes Laci gurított az 1-es pályán. Aki aztán készakarva leejtette a golyót a gurítódeszkára. Nagy durranás, Pista bácsi felriadt. Laci gurított tovább, mintha semmi nem történt volna. Pár gurítás után azt mondta Lacinak: Fiam! Te direkt dobtad le azt a golyót. Laci válasza: Pista bácsi, ha maga mondja! Minden játékosát fiamnak szólította.

Aztán Kiss Istvánra, aki több mint 2 évtizedig a Spartacus csapatának vezetője, edzője, mindenese volt. Ismerte a teke lélektanát, nagy taktikus volt. Mindig tudta, hogy saját játékosait az ellenfél melyik játékosa ellen kell pályára küldenie.

Molnár Tivadarra az Építők csapatának szakosztály vezetőjére, mindenesére. Jellegzetes alakja volt a közösségünknek. Előttem van rövidnadrágos alakja, ugyanis kora tavasztól késő őszig csak rövidnadrágban volt.

Harkai László, aki évtizedekig egyedül vitte vállán Sárvár tekesportját. Az mellett, hogy nagyszerű játékos volt, fiatal versenyzők egész sorát nevelte fel a híresen nehéz cukorgyári pályán. Pl: Horváth Jancsi, Joó Pista, Rovó Laci.

Kiss József, aki évtizedeken keresztül szakosztály vezetőként, edzőként, mindenesként tartotta a lelket Répcelak tekesportjában.

Szépfalvi László az SZSE 9 szeres válogatott játékosa, aki edzőként hagyott kitörölhetetlen nyomot. Sokunknak volt edzője, sok fiatallal szerettette meg a tekét.

Nem lennék igazságos édesapámmal szemben, - csak azért mert én mondom el ezt a megemlékezést – ha nem említeném meg. A Szombathelyi Bőrgyár Üzemeinek Sportegyesülete, majd a Cipőgyár játékosa. Boros Ferenc váratlan halála után évtizedekig a Cipőgyár teke csapatának szakosztály vezetője, dolgozott a megyei tekeszövetség elnökségében, először, mint a Műszaki Bizottság vezetője, majd, mint a szövetség elnöke. Nyugdíjazása után játékvezetőként is tevékenykedett. Az Ő révén ismerkedtem meg a teke sporttal, amely nagy eredményeket és felejthetetlen élményeket adott számomra.

Aztán Dömötör Mihály. Ha tekeügyben valakivel Szentgotthárdon kellett beszélni, évtizedekig Ő volt az.

Számolatlanul sorolhatnám még azokat, akik sokat tettek Vas megyei tekesportjáért, és örök nyomot hagytak maguk után, de akkor holnap reggelig sem érnénk a végére.

Kérem, gondoljunk azokra, akik már nincsenek közülük az élők sorában és 1 perces felállással tiszteljük meg emléküket.

A teke mindig is népszerű és szórakoztató játék volt. A tekéhez hasonló játék már az ókori Egyiptomban is létezett. A legkorábbi leletet 7000 éve, egy piramis maradványai között találták. Az első írásos forrás Európában a tekéről a holland Hugo von Trimberg /1260-1309/ Der Renner, magyarul a győztes című költeményében található.

A tekejáték a középkori Magyarországon már ismert volt. A kocsma tulajdonosok hamar felismerték szórakoztató jellegét és azt, hogy a tekejáték révén tovább ott tarthatják vendégeiket és ezáltal nagyobb bevételt érhetnek el. Ezért aztán a kocsmák mellé egyre több, agyaggal döngölt pályát építettek, ahol különböző méretű fagolyókkal, eltérő számú bábura, más és más szabályok szerint gurítottak.

A sport-szerű tekézés a 19. század végén alakul ki, ahol már csapatok is játszanak egymás ellen. A szervezett tekézés kialakulását az I. világháború és az utána kialakult sokk hátráltatta, de 1934-ben már megalakul 4 budapesti klub részvételével a Magyar Tekézők Szövetsége.

A Magyar Teke Szövetség jóváhagyásával Vas megyében 1945-ben alakul meg a Vas Megyei Kisgolyós Tekézők Szövetsége, amely akkor még a kisgolyós tekesportot képviselte.

Az első elnökség tagjai: Kisteleki Antal, Boros Ferenc, Jutasi László, Schlamadinger Imre, Harcz József, Szakács Gábor, Hajdinák Vendel, Matók Lajos voltak.

A kistekézés térnyerésével, mindig fejtörést okozott, hogy hogyan lehetne egyenlő feltételeket biztosítani a versenyek során. A kisteke, azaz a kugli pályák sokfélesége miatt ezt nem lehetett biztosítani.

A nagyteke kialakulása enyhítette ezeket a különbségeket, és 1945 után már mindenki ilyen pályán szeretett volna játszani. Ez is okozta a nagyteke rohamos térnyerését és a kisteke visszaesését.

Szabványosították a nagyteke pálya méreteit és ezek a méretek a mai napig fennmaradtak, érvényesek.

Szombathelyen az első nagyteke pályát a Bőrgyár építette, amelyet 1942-ben adtak át. A pálya avatásán versenyt rendeztek, ahol a Szombathelyi Bőrgyár /BÜSE/ csapata mellett a BKV Előre és a Pápai Peruc csapata vett részt

1945 után 60 kisgolyós és 15 nagygolyós szakosztály volt bejegyezve.

A nagygolyós tekesport II. világháború utáni rohamos térnyerése és egyre nagyobb népszerűsége miatt megalakult 1949-ben a nagygolyós tekesport Vas megyei elnöksége is. Ez az elnökség már aztán a megyében a kisgolyós és a nagygolyós sportágat is képviselte, irányította.

Az elnökség tagjai voltak: Kisteleki Antal elnök

Boros Ferenc elnök h.

Domby István főtitkár

Rimányi Győző, Keresztes Lajos, Nagy István elnökségi tagok

A nagygolyós szakosztályok a megye városaiban jöttek létre az 50-es 60-as években, első sorban vállalatok, intézmények támogatásával. Mint Pl: Szombathelyen az SZSE, Haladás VSE, Cipőgyár SE, Spartacus SE, Építők SE, Dózsa SE, Fémmunkás SE, Pedagógus SE, Vörös Meteor SE, Pamut SE, Latex SE, Elektromos SE, aztán a megye többi városában: a Sárvári Kinizsi SE, Sárvári Erdész SE, Szentgotthárdi VSE, Répcelaki SE, Körmendi Spartacus SE, Kőszegi SE.

A nagygolyós tekesport térnyerésével a sportág egyre jobban elveszítette a kistekére inkább jellemző szórakoztató jelleget, és a dobásszám 200 gurításig történő növelésével egyre nehezebb, embert próbáló sporttá változott, ahol kiemelkedő szerepe lett az erőnlétnek, az állóképességnek, a monotónia tűrésnek, a koncentráló képességnek. Ez már nem kugli volt, bár sokáig magunk is így hívtuk, az 50-es 60-as években. Hova mész? Kuglizni – mondtuk. Most azonban erre már – azt hiszem - nem áll rá a szánk.

Az ötvenes évek végétől a 60-as évek végéig a Haladás volt a megye csúcsszakosztálya. Csapatuk a MÁV Járműjavító 2 sávos pályáján versenyzett. Az NBI-be is feljutottak. Azonban amikor az NBI-ben a gurítás számot 100-ról 200-ra emelték, a 2 sávos pályájuk nem volt alkalmas mérkőzés rendezésére. Ezért hazai mérkőzéseiket Győrben kellett megrendezniük. Ez olyan hátrány volt, hogy 1965-ben kiestek az NBI-ből. Kiváló játékosok szerepeltek a Haladás csapatában. Érdemes felidézni nevüket: Horváth Jenő, Lékai Jenő, Bokor István, Tóth Menyhért, Aradi Gyula, Tóth Kálmán. Edzőjük a legendás Keresztes Lajos. Az első 4-es pálya Szombathelyen a VAOSZ-ban 1965 nyarán készül el, óriási társadalmi összefogással. A korábbi 2 sávos pálya, a mostani 3-4-es pálya helyén volt. Ezen a pályán az SZSE csapata szerepelt. A csapat 1968-tól 3 évet töltött az NBI-ben. 1971 őszén az SZSE egyesül a Szombathelyi Dózsával. Közben a 60-as évek második felében megalakul az SZSE női csapata is. Ők voltak az első Vas megyei női csapat. Érdemes megemlíteni a nevüket: Wágner Elvira, Szemes Mária, Finna Éva, Szabó Éva, Pék Éva, Horváth Piroska, Perintfalvi Mária, Patonai Ágnes. A csapat tagjainak nagy része állítóként kezdte a VAOSZ pályán. A korabeli sajtónak nyilatkozó újonc Horváth Piroska a következőket mondta: „szeretek olvasni, táncolni, szórakozni, mint a többi fiatal, de még ennél is jobban tekézni!” Az edzőjük először Poór István, majd 1969-től az itt ülő Bokor István volt. Közülük Wágner Elvira ifjúsági egyéni országos bajnokságot is nyert 1970-ben. Ha minden igaz, itt van Elvira is.

1975 elején Szombathely városa ösztönzésére az SZSE- Dózsa és a Szombathelyi Sabaria SE (azaz a Cipőgyár) sportegyesületeinek egyesülésével megszületik a Szombathelyi Sabaria SE. A két tekeszakosztály egyesülésével jelentősen megerősödik a szakosztály, aminek eredményképpen 1975/1976-os bajnoki évben felkerül az NBI-be, és 1992-ig – az egyesület csődbe meneteléig – megszakítás nélkül az első osztályban szerepel. Ez az időszak volt a szombathelyi tekesport aranykora. Magas színvonal, óriási mérkőzések, kiváló játékosok, hatalmas szurkolótábor jellemezte ezt az időszakot. Sokan máig emlegetik, és nem felejtik a VAOSZ pályán vívott hatalmas mérkőzéseket.

Említsük meg a játékosokat, akik a legtöbbször szerepeltek a csapatban: Szépfalvi László, Szakács László, Süle László, Palkó János, Móricz József, Keresztes László, Keresztes Lajos, Németh Lajos, Milisits Ferenc és a később Győrből a csapathoz csatlakozó Nagy László. Ez a szakosztály 1986-ban és 1988-ban Nagy László és Németh Lajos személyében 2 világbajnokot adott Vas megyének és a magyar tekesportnak. A két játékos összesen 4 arany, 6 ezüst és 2 bronzérmet „termelt” 16 év alatt a felnőtt világbajnokságokon.

Meg kell még említeni a Szombathelyi Spartacus csapatát is, akik a Sabaria SE. csapatával párhuzamosan több évig szintén az NB I-ben szerepeltek. Süle József ebből a csapatból a válogatottságig vitte. Budapest kivételével az országban egyedül Szombathelyen volt 2 csapat a legmagasabb osztályban.

Miközben az élcsapatok sikeresek voltak, volt egy széles bázison nyugvó erős, I és II. osztályú megyei bajnokság. Akkor még a megyei I. osztály bajnoka osztályozón keresztül tudott az NB II-be jutni.

Később területi alapon elindult a MATESZ döntésének értelmében az NB. III-as bajnokság, amelynek nyugati csoportját a mai napig a Vas megyei szövetség rendezi és bonyolítja le.

Az 1989-1991 közötti rendszerváltás Vas megyében is, a városokban levő nagyüzemek tönkre menetelét hozta magával. Logikus volt, hogy ezzel a nagy sportegyesületeknek is befellegzett. Egymás után mentek tönkre a nagy múltú teke szakosztályok is. Közben a 90-es években a falusi vendéglátó egységeket egymás után privatizálták. Egyre több falusi kocsmáros ismeri fel a teke közönségvonzó erejét. Egyre több helyen épülnek a megye falvaiban is tekepályák. Ezt ismerte fel az akkori elnökségünk Varga Gábor elnök vezetésével, és szervezési és szakmai segítséget is nyújtottak az építtetőknek. Ennek köszönhető, hogy a mostani 25 szakosztályunkból 15 falusi. 10-12 évnek kellett eltelnie, hogy a városokban némely új privát vállalkozás megerősödjön. Támogatásukkal kezdett feléledni ismét a tekesport. Olyannyira, hogy volt, amikor Vas megyében 2 női (Perenye és Horváth TK.) és 2 férfi (Gravitáció TK, Horváth TK.), összesen 4 szuperligás csapat volt.

A 2008-as gazdasági válság után azonban a tekét támogató vállalkozások is tönkrementek, vagy úgy legyengültek, hogy a puszta létükért küzdöttek. Nem voltak tovább képesek az élcsapatainkat eltartani, támogatni. Ez után szűnt meg a Perenye női, majd később a Horváth TK. Női szuperligás csapata, a Gravitáció csapata pedig beolvadt a Horváth TK. csapatába. A MATESZ elnöksége határozata értelmében 2010-től a szuperligában, a továbbiakban csak a legkorszerűbb, úgynevezett elemes, vagy paneles pályán lehetett versenyezni. Ennek érdekében kérésünkre Szombathely városa mellénk állt és anyagi támogatásukkal a VAOSZ pályán kialakításra került egy minden igényt kielégítő korszerű panelpálya. A pálya 2010. augusztus25-én lett átadva, mindannyiunk örömére.

Az akkori polgármesternek az volt az elképzelése, hogy a későbbiekben a VAOSZ pálya megmaradna a tömegsport részére, a versenysportnak pedig létesítenének egy új hatos pályát a Huszár úti laktanyában található valamikori istálló épületében. Ezzel ugyanis meg lehet oldani a szombathelyi tekesport létesítmény problémáit, valamint funkciót is találhatnak ennek az épületnek. Örültem az elképzelésnek, de sajnos eddig ez nem valósult meg.

A tekepályák minőségében máshol is sikerült előre lépni. Répcelakon, majd Szentgotthárdon önkormányzati támogatással korszerű panelpálya létesült. Ezen kívül a magánkézben levő Bogáti fasor utcai pálya is panel technológiával lett megépítve.

A lezárult bajnoki szezonban a 25 szakosztályunk 31 felnőtt és 10 ifjúsági csapatot versenyeztetnek: Szuperliga: felnőtt 1 csapat, ifi 1 csapat

NB I.: felnőtt 6 csapat, ifi 6 csapat

NB II.: felnőtt 3 csapat, ifi 3 csapat

NB III.: felnőtt 10 csapat

Megyei: felnőtt 10 csapat

Az évek során a kiépült különböző városi, körzeti és egyéb amatőr csapatbajnokságokban 1300-1400 –an versenyeznek.

Szövetségünk 70 éves fennállása alatt sokat tett Vas megye tekesportjának fejlesztéséért. Ápoltuk a sportbaráti kapcsolatokat a szomszédos országokkal, megyékkel. Hosszú évekig részt vettünk a Pannon-Alpok Kupa sportversenyein. Számos válogatott mérkőzést, nemzetközi és országos versenyt rendeztünk, amelyek mindenkor elnyerték a résztvevők elismerését.

Vas megye tekesportja világbajnokokat, világbajnoki helyezetteket, országos bajnokokat és válogatott versenyzők egész sorát termelte ki a 70 év alatt.

A Vas Megyei Tekézők Szövetsége jelentős tényező az ország tekeéletében, Győr - Sopron megye után a második legnagyobb bázissal rendelkező szövetség.

A Vas megyei tekesport bivalyerős, életképes, és szilárd alapokon áll. Köszönhető ez a jelen sportvezetőknek, támogatóknak, játékosoknak, aki fáradságot nem kímélve, lelkesen dolgoznak szűkebb közösségükért, ezzel pedig áttételesen erősítik a vasi tekézők közösségét.

Azon vagyunk, hogy a 70 éves örökségünket tovább vigyük, és úgy dolgozzunk, hogy azt majd nyugodt szívvel átadhassuk a jövő generációjának.

Egy idézettel fejezném be ezt az emlékező beszédet:

„Mi vagyunk a múlt és bennünk a jövő,

a mából születik a holnapi erő.

Messze még a cél, de távol már a rajt,

Mindig volt erő és talán lesz is majd!

DÍJÁTADÁS:

A tavalyi évértékelő-díjátadó gyűlésünkön azt mondtam, hogy az akkori eredményeket már nem lehet felülmúlni. Tévedtem.

Csapataink a különböző osztályú csapatbajnokságokban a 8 lehetségesből 6 bajnok címet szereztek.

-------------------------------------------------------------------------------------------------------------------------------------

A Répcelak csapata a szuperligában most már sorozatban harmadszor is megszerezte a bronzérmet. Aki ismeri, a magyar tekesport erőviszonyait tudja, hogy ez milyen nagydolog. A csapatuk 4 éve van a szuperligában, letették névjegyüket a nemzetközi kupákban is. Játékosaik a különböző korosztályos világbajnokságokon arany, ezüst, és bronzérmeket szereztek.

A VAOSZ pályán versenyző, fiatal játékosokból álló csapat évről – évre sokat fejlődve, megnyerte az NB I. Nyugati csoportjának bajnokságát, és feljutott a Szuperligába. Ilyen nincs, és mégis van! Az eredmény csak azoknak meglepetés, akik nem ismerik őket. Kedves Sporttársak, ők egy 385 lelkes kisVasi falu, a Vasasszonyfa csapata!

--------------------------------------------------------------------------------------------------------------------------------------